遊麻姑觀
作者：周紫芝
朝代：宋

paragraphs: 清秋禾黍罷，南畝幽事少。
凌晨有佳興，振策事輕矯。
微蹤躡飛猱，雄眺高木杪。
上有仙子祠，棟宇頗傾撓。
騰虚想雲軿，遺像空鳥爪。
黄冠三四輩，生意良草草。
更欲問丹爐，雲山遂窮討。
道人笑不言，此意未遽曉。
但云須趣轅，山靜虎出早。
勝踐良獨難，仙事亦杳渺。
了知世俗人，塵凡隔蓬島。